Мардэхэр ягъэув
КъБР-м ЭнергетикэмкIэ, псэупIэ-коммунальнэ хозяйствэмрэ тариф политикэмкIэ и министерствэр хэтащ цIыхухэм хуащIэ коммунальнэ Iуэхутхьэбзэхэм я уасэхэм земыгъэIэтыным икIи псэупIэ-коммунальнэ IэнатIэмрэ электроэнергетикэмрэ я IуэхущIапIэхэр 2013 — 2014 гъэхэм я бжьыхьэ-щIымахуэ лъэхъэнэм зэрылэжьэнум хуэгъэхьэзырыным теухуа урысейпсо селектор зэIущIэм.
ЗэIущIэр къыщызэIуихым УФ-м и Правительствэм и УнафэщIым и къуэдзэ Козак Дмитрий къыхигъэщхьэхукIащ илъэс къэс цIыхухэм ику иту ятыр проценти 6-м, бадзэуэгъуэм и 1-м къыщыщIэдзауэ процент 12-м щIемыгъэгъуным хуэунэтIауэ УФ-м и Президентым пщэрылъ ящищIахэр УФ-м и щIыналъэхэм я нэхъыбэм зэрыщагъэзэщIар.
Къэбэрдей-Балъкъэрым 2013 гъэм бадзэуэгъуэм и 1-м къыщыщIэдзауэ коммунальнэ Iуэхутхьэбзэхэм я уасэхэр щыщхьэдэхакъым дэтхэнэ коммунальнэ Iуэхутхьэбзэ лIэужьыгъуэми папщIэ зыфIэкI мыхъуну ягъэува мардэхэми псори зэхэту ЖКУ-хэм нэхъыбэ дыдэу щIатыну ягъэувахэми. КъБР-м уасэхэр щынэхъ мащIэщ Кавказ Ищхъэрэ федеральнэ округми Ипщэ федеральнэ округми щызекIуэ уасэхэм елъытауэ.
Вице-премьер Уянаев Казым и унафэм щIэт республикэ комиссэр а Iуэхуми 2013 — 2014 гъэхэм я бжьыхьэ-щIымахуэ лъэхъэнэм зыхуэгъэхьэзырыным егъэщIылIа лэжьыгъэр зэрекIуэкIми кIэлъоплъ. ПсэупIэ-коммунальнэ IэнатIэмрэ энергетикэмрэ я IуэхущIапIэ псоми яIэн хуейщ ахэр гъэплъыгъуэ зэманым зэрыхуэхьэзырыр къэзыгъэлъагъуэ тхылъ. Ар зыхуэгъэзар, нэхъапэхэми хуэдэу, КъБР-м бжьыхьэ-щIымахуэ лъэхъэнэр тэмэму къызэринэкIынырщ.
КъБР-м энергетикэмкIэ, псэупIэ-коммунальнэ хозяйствэмрэ тариф политикэмкIэ и министрым и къалэнхэр зыгъэзащIэ Бэлагъы Борис и псалъэхэм ятепщIыхьмэ, зэIущIэм щызэрагъэпщащ IуэхущIапIэхэмрэ псэупIэхэмрэ 2013 — 2014 гъэхэм я бжьыхьэ-щIымахуэ лъэхъэнэм зэрыхуагъэхьэзырым теухуауэ УФ-м и щIыналъэ псоми къикI хъыбархэр. Ику иту процент 40,7-м зыхуэгъэхьэзырауэ къыщIэкIащ. Къэбэрдей-Балъкъэрым а бжыгъэр процент 60,2-рэ щохъу.
«УФ-м ЩIыналъэ зыужьыныгъэмкIэ и министерствэм къытрыригъэдзащ щIыпIэхэр а зэманым зэрыхуэхьэзырым и рейтингыр. КъБР-р псэупIэхэмрэ хуабэ зэрыкIуэ бжьамийхэмрэ лъэхъэнэм зэрыхуэхьэзырымкIэ щIыналъэхэм я рейтингым щыпашэщ, ауэ еплIанэ увыпIэрщ иIыгъыр кхъахэ хъуа, зэхэкъута псыжапIэ бжьамийуэ зэрахъуэкIамкIэ», — жиIащ Бэлагъым.
Козак Дмитрий зэIущIэм хэтхэр къыхуриджащ фэтэр куэд хъу унэхэр зехьэным и Iуэхухэм цIыхухэр нэхъ куэду хашэну. «ЦIыхухэр псэупIэ-коммунальнэ IэнатIэм и IуэхущIапIэхэм я лэжьыгъэм жыджэру кIэлъымыплъмэ, абы къэралыр пэлъэщынукъым», — къыхигъэщхьэхукIащ вице-премьерым. Абы къелъытэ псэупIэ Iуэхутхьэбзэхэм я уасэхэр гъэтэмэмынымкIэ яIэ хуитыныгъэхэмрэ я пщэ дэлъ къалэнхэмрэ цIыхухэм нэхъ куууэ ягурыгъэIуэн хуейуэ.
Фигу къэдгъэкIыжынщи, Къэбэрдей-Балъкъэрым Жылагъуэ кIэлъыплъыныгъэмкIэ щIыналъэ центр къыщызэIуахащ. Абы махуэ къэс цIыхухэм къыщедэIуэнущ, псэупIэ-коммунальнэ хозяйствэм и IэнатIэм епхауэ щIэмыарэзы щыIэмэ, тхьэусыхафэхэр зэхигъэкIынущ, коммунальнэ Iуэхутхьэбзэхэм я уасэхэм лъабжьэншэу хагъахъуэу идэнукъым. ЭнергетикэмкIэ, псэупIэ-коммунальнэ хозяйствэмрэ тариф политикэмкIэ министерствэм «линие пщтыр» телефоныр щолажьэ: 42-60-47.
КъБР-м ЭнергетикэмкIэ,
псэупIэ-коммунальнэ хозяйствэмрэ тариф политикэмкIэ и министерствэм и пресс-IуэхущIапIэ.
